Accidentul a avut loc, duminică, pe DN24, în comuna Ciortești, nu departe de limita dintre județele Vaslui și Iași. În accident au fost implicate două motociclete și un autoturism. Trei persoane au murit.
Echipajele de salvatori au găsit, potrivit ISU Vaslui, trei victime în stop cardiorespirator și o tânără care a suferit traumatisme și un atac de panică.
Cu toate eforturile depuse de salvatori, cele trei persoane aflate în stop cardiorespirator nu au putut fi salvate, medicii fiind nevoiți să declare decesul în cazul a doi bărbați și a unei femei. Cea de-a patra victimă a fost transportată la spital.
„În accident au fost implicate două motociclete și un autoturism, în cele trei autovehicule aflându-se patru persoane, două femei și doi bărbați.
La sosirea echipajelor de intervenție au fost găsite patru victime, trei dintre acestea aflându-se în stop cardiorespirator.
De asemenea, autoturismul, una dintre motociclete și vegetația uscată din apropierea carosabilului au fost cuprinse de flăcări”, a anunțat ISU Vaslui.
Au fost efectuate manevre de resuscitare în cazul celor trei persoane găsite în stop cardiorespirator, însă victimele nu au răspuns pozitiv acestor manevre, astfel că medicii au declarat decesul a doi motocicliști cu vârste de 29 respectiv 35 ani, precum și moartea unei femei în vârstă de 25 ani.
Cea de-a patra victimă a suferit traumatisme și un atac de panică, femeia în vârstă de 19 ani fiind transportată la spital.
Cei doi motocicliști care au murit, George și Ionela, erau din Galați, dar locuiau de puțină vreme în Iași.
„George și Ionela au murit în accidentul înfiorător de ieri, de lângă Iași. Cei doi tineri erau pasionați de motociclete, pasiune care le-a adus și sfârșitul.
Doamne, ce tragedie! În loc de nuntă, acum, familiile se pregătesc de înmormântare. Au plecat de mână, așa cum s-au ținut și aici, pe pământ, în ultimii ani. Dumnezeu să-i odihnească”, a fost anunțul postat pe o rețea de socializare, pe un grup destinat motocicliștilor.